LT Europos Sąjungos oficialusis leidinys L 184/18

KOMISIJOS SPRENDIMAS

2014 m. birželio 23 d.

kuriuo nustatomi ekologiniai kriterijai, taikomi suteikiant ES ekologinį ženklą lovų čiužiniams

(pranešta dokumentu Nr. C(2014) 4083)

(Tekstas svarbus EEE)

(2014/391/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,

pasikonsultavusi su Europos Sąjungos ekologinio ženklinimo valdyba,

kadangi:

(1) pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą gyvavimo ciklą daro mažesnį poveikį aplinkai;

(2) Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;

(3) Komisijos sprendimu 2009/598/EB (2) nustatyti lovų čiužiniams taikomi ekologiniai kriterijai ir susiję vertinimo bei patikros reikalavimai, kurie galioja iki 2014 m. birželio 30 d.;

(4) siekiant geriau atspindėti dabartinę šios gaminių grupės rinką ir atsižvelgti į pastarųjų metų naujoves, manoma, kad tikslinga pakeisti gaminių grupės apimtį ir nustatyti persvarstytų ekologinių kriterijų rinkinį;

(5) atsižvelgiant į šios gaminių grupės inovacijų ciklą, persvarstyti kriterijai ir susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos. Šiais kriterijais siekiama, kad būtų naudojamos tausesniu būdu pagamintos medžiagos (remiantis gyvavimo ciklo analizės metodu), ribojamas pavojingų junginių naudojimas, pavojingų likučių kiekiai bei čiužinių poveikis patalpų oro taršai ir populiarinami patvarūs aukštos kokybės gaminiai, kuriuos lengva taisyti ir išardyti;

(6) todėl Sprendimas 2009/598/EB turėtų būti pakeistas šiuo sprendimu;

(7) gamintojams, kurių gaminiams suteiktas lovų čiužinių ES ekologinis ženklas remiantis Sprendime 2009/598/EB nustatytais kriterijais, reikėtų nustatyti pereinamąjį laikotarpį ir taip suteikti jiems pakankamai laiko pritaikyti savo gaminius, kad šie atitiktų persvarstytus kriterijus ir reikalavimus;

(8) šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,

PRIĖMĖ ŠĮ SPRENDIMĄ:

1 straipsnis

1. Gaminių grupę „lovų čiužiniai“ sudaro gaminiai, susidedantys iš audeklo apvalkalo su medžiagų užpildu, kurį galima padėti ant lovos atraminės konstrukcijos arba kuris skirtas naudoti atskirai; ant jų paviršiaus miegama arba ilsimasi patalpoje.

2. Šiai gaminių grupei nepriskiriami mediniai ir apmušti lovų rėmai, pripučiamieji ir vandens čiužiniai, taip pat čiužiniai, klasifikuojami pagal Tarybos direktyvą 93/42/EEB (3).

2 straipsnis

Šiame sprendime vartojamų terminų apibrėžtys:

1. vaikiškas čiužinys – trumpesnis nei 1400 mm čiužinys;

2. pašalinama medžiaga – medžiaga, kuriai būdinga tai, kad 80 % ištirpusios organinės anglies suskyla per 28 paras, taikant vieną iš šių bandymo metodų: OECD 303A/B, ISO 11733;

3. natūraliai biologiškai skaidi medžiaga – medžiaga, kuriai būdinga tai, kad 70 % ištirpusios organinės anglies suskyla per 28 paras arba deguonies išeikvojimas ar anglies dioksido susidarymas per 28 paras siekia 60 % teorinės didžiausiosios vertės, taikant vieną iš šių bandymo metodų: ISO 14593, OECD 302 A, ISO 9887, OECD 302 B, ISO 9888, OECD 302 C;

4. lengvai biologiškai skaidoma medžiaga – medžiaga, kuriai būdinga tai, kad 70 % ištirpusios organinės anglies suskyla per 28 paras arba deguonies išeikvojimas ar anglies dioksido susidarymas per 28 paras siekia 60 % teorinės didžiausiosios vertės, taikant vieną iš šių bandymo metodų: OECD 301 A, ISO 7827, OECD 301 B, ISO 9439, OECD 301 C, OECD 301 D, ISO 10708, OECD 301 E, OECD 301 F, ISO 9408;

5. pusiau lakūs organiniai junginiai (PLOJ) – bet kuris organinis junginys, kuris dujų chromatografo kolonėlėje išskiriamas tarp n-heksano (neimtinai) ir n-dokozano (imtinai) ir kurio apytikrė virimo temperatūra aukštesnė kaip 287 °C, kai matuojama kapiliarinėje kolonėlėje, dengtoje 5 % fenilo ir 95 % metil-polisiloksano;

6. labai lakūs organiniai junginiai (LLOJ) – bet kuris organinis junginys, kuris dujų chromatografo kolonėlėje išskiriamas prieš n-heksaną ir kurio apytikrė virimo temperatūra žemesnė kaip 68 °C, kai matuojama kapiliarinėje kolonėlėje, dengtoje 5 % fenilo ir 95 % metil-polisiloksano;

7. lakieji organiniai junginiai (LOJ) – bet kuris organinis junginys, kuris dujų chromatografo kolonėlėje išskiriamas tarp n-heksano ir n-heksadekano (imtinai) ir kurio apytikrė virimo temperatūra yra 68–287 °C, kai matuojama kapiliarinėje kolonėlėje, dengtoje 5 % fenilo ir 95 % metil-polisiloksano.

3 straipsnis

Kad gaminiui pagal Reglamentą (EB) Nr. 66/2010 būtų galima suteikti ES ekologinį ženklą, jis turi būti priskiriamas prie šio sprendimo 1 straipsnyje apibrėžtos gaminių grupės „lovų čiužiniai“ ir atitikti priede nustatytus kriterijus ir susijusius vertinimo bei patikros reikalavimus.

4 straipsnis

Gaminių grupės „lovų čiužiniai“ ekologiniai kriterijai ir susiję vertinimo bei patikros reikalavimai galioja ketverius metus nuo šio sprendimo priėmimo dienos.

5 straipsnis

Administravimo tikslais gaminių grupei „lovų čiužiniai“ suteikiamas kodas „014“.

6 straipsnis

Sprendimas 2009/598/EB panaikinamas.

7 straipsnis

1. Nukrypstant nuo 6 straipsnio nuostatų, paraiškos suteikti ES ekologinį ženklą gaminiams, priskiriamiems prie gaminių grupės „lovų čiužiniai“, pateiktos iki šio sprendimo priėmimo dienos, vertinamos pagal Sprendime 2009/598/EB nustatytus reikalavimus.

2. Per du mėnesius nuo šio sprendimo priėmimo dienos pateiktos paraiškos suteikti ES ekologinį ženklą gaminiams, priskiriamiems prie gaminių grupės „lovų čiužiniai“, gali būti parengtos pagal Sprendime 2009/598/EB arba šiame sprendime nustatytus kriterijus.

Tos paraiškos vertinamos pagal kriterijus, kuriais remiantis jos parengtos.

3. ES ekologinio ženklo licencijos, išduotos remiantis Sprendime 2009/598/EB nustatytais kriterijais, gali būti naudojamos 12 mėnesių nuo šio sprendimo priėmimo dienos.

8 straipsnis

Šis sprendimas skirtas valstybėms narėms.

Priimta Briuselyje 2014 m. birželio 23 d. Komisijos vardu Janez POTOČNIK Komisijos narys

(1) OL L 27, 2010 1 30, p. 1.

(2) 2009 m. liepos 9 d. Komisijos sprendimas 2009/598/EB, kuriuo nustatomi ekologiniai kriterijai, taikomi suteikiant Bendrijos ekologinį ženklą lovų čiužiniams (OL L 203, 2009 8 5, p. 65).

(3) 1993 m. birželio 14 d. Tarybos direktyva 93/42/EEB dėl medicinos prietaisų (OL L 169, 1993 7 12, p. 1).